Виктория Гамбург

Виктория Гамбург (нем. Sport-Club Victoria Hamburg von 1895 e. V.) - Гамбург қаласында орналасқан Германия футбол клубы. 1895 жылы негізі салынды. Футбол командасына қоса бадминтон, қол добы, хоккей, жеңіл атлетика, теннис, үстел теннисі, гимнастика, бейсбол және софтбол бөлімдері бар ірі спорт клубы болып табылады.

 Тарихы 
Клуб 1895 жылдың 5 мамырында құрылды. 1901 жылы Лейпциг қаласында өткен жиналыста Германия Футбол Одағының (DFB – Deutscher Fußball Bund) негізін қалаушылардың бірі болды. 1902 жылы клуб Гамбург-Альтона футбол федерациясына (HAFV – Hamburg-Altonaer Fußball Verband) қосылып, 1905 жылы лига чемпионатын жеңіп алды. Команда 1907 және 1908 жылдары қатарынан Солтүстік Германия чемпионатын ұтып, осы маусымдарда ұлттық чемпионаттың ширек финалына дейін жетті.

Клубтың атауы 1908 жылдың 10 маусымында SC Victoria Hamburg (бұрын FC Victoria Hamburg) болып өзгертілді. 1924–28 жылдары команданы Дьюла Кертес басқарды.

1933 жылы Үшінші Рейх кезінде Германия футболы қайта ұйымдастырылып, 16 бірінші дивизиондық Гаулигадан тұрды. Виктория 1934 жылы Gauliga Nordmark дивизионына көтерілді, ал 1943 жылы сол кездегі Gauliga Hamburg-та аймақтық чемпион атанып, ұлттық чемпионаттың алғашқы кезеңінде жарыстан шықты. Команда Екінші дүниежүзілік соғыс аяқталғанға дейін жоғарғы лигада өнер көрсетті.

Соғыстан кейін одақтастар Германиядағы барлық ұйымдарға, соның ішінде спорт және футбол клубтарына тыйым салды. Алайда, көп ұзамай Виктория қайта құрылып, 1945 және 1946 жылғы маусымдарды Гамбург қалалық лигасында өткізді. 1947–48 жылғы маусымда жаңадан құрылған Oberliga Nord (I) лигасына қатысқан Гамбургтің төрт клубының бірі болды. Алайда, сол маусымда соңғы орын алып, екінші деңгейлі лигаға түсіп қалды. 1951–52 және 1953–54 жылдары қысқа мерзімді қайта оралу болды, ал жалпы 1950–60 жылдары клуб негізінен Amateurliga Hamburg (II) құрамында ойнады.

1963 жылы Германияның жаңа кәсіби лигасы — Бундеслига құрылғаннан кейін, Виктория үш маусым бойы Екінші деңгейлі Regionalliga Nord-та ойнап, кейін үшінші деңгейлі Amateurliga Hamburg-қа түсіп қалды. 1968–69 маусымында бір маусым бойы төртінші деңгейлі Landesliga Hamburg-Germania-да ойнады. Алайда клуб тез арада үшінші дивизионға оралып, келесі сегіз маусым бойы сол деңгейде бақ сынады.

1977 жылы клуб Landesliga Hamburg (IV) дивизионына түсіп, келесі 17 маусым бойы төртінші деңгейлі Verbandsliga Hamburg-та тұрақтады. 1987 жылы бірнеше клуб мүшелері бөлініп шығып, Hamburger Club Deportivo Espanol деген жаңа клуб құрды. 1994 жылы лига жүйесі қайта құрылып, Verbandsliga бесінші дивизион болып есептеле бастады. Виктория Oberliga Hamburg/Schleswig-Holstein (IV) лигасына бір маусымға көтерілгенімен, бірден қайта төмен түсті. Сол уақыттан бері клуб негізінен Verbandsliga Hamburg-та (қазір Hamburgliga деп аталады) ойнап жүр, тек 2003–05 жылдар аралығында екі маусым бойы Oberliga Hamburg/Schleswig-Holstein / Oberliga Nord (IV)-та өнер көрсетті. 2007 жылы клуб Гамбург қалалық кубогының финалында Вфл 93 Гамбург клубын 1:0 есебімен жеңіп, 2007–08 жылғы [[Футболдан Германия кубогы|Германия кубогына] жолдама алды. Алайда бірінші айналымда-ақ Бундеслиганың бірінші дивизионындағы Нюрнберг командасынан 0:6 есебімен жеңіліп қалды.

2010–11 маусымында Виктория Германия кубогына қайта қатысып, сенсациялық нәтижеге қол жеткізді — олар Бундеслига 2 өкілі Рот-Вайсс Оберхаузен командасын 1:0 есебімен жеңіп, келесі кезеңге өтті. Бірақ екінші айналымда Вольфсбург клубына 1:3 есебімен жол берді. 2011–12 маусымында Германия кубогына өте алмады, бірақ сол маусымда Гамбург кубогын және Oberliga Hamburg чемпионатын жеңіп алып, Regionalliga Nord-қа (төртінші дивизион) жолдама алды және Германия кубогына тағы да қатысу құқығына ие болды. Алайда 2012–13 маусымында алғашқы кезеңде Фрайбург клубынан 1:2 есебімен жеңіліп, турнирден шығып қалды.

Клуб 2014 жылы Regionalliga-дан түсіп қалып, қайтадан Oberliga Hamburg-та ойнай бастады. 2015–16 маусымында Виктория үшінші орынды иеленді.

Стадион

Холюфт стадионы Гамбург-Эппендорф университеттік медициналық орталығының жанында орналасқан. Қазіргі уақытта стадион 17 000 көрерменге арналған. Бұл алаңдағы көрермендер саны бойынша рекорд — 37 000 адам, ол Британ аймағы чемпионатының финалында орнатылған, сол ойында Гамбург командасы Санкт-Паули клубын 6:1 есебімен жеңген болатын. 2008–09 маусымында бұл стадионда Альтона 93 командасы да өз матчтарын өткізген.

 Жетістіктері 

 Солтүстік Германия чемпионы : 1906, 1907
 Verbandsliga Hamburg-Germania (IV): 1969
 Verbandsliga Hamburg/Оберлига Гамбург (V): 1951, 1953, 1955, 1960, 1962, 1974, 1995, 2007, 2008, 2009, 2010, 2012
  Гамбург кубогының иегері (Tiers III-X): 1990, 2007, 2010, 2012, 2013

 Дереккөздер 

Санат:Германия футбол клубтары
Санат:1895 жылы құрылған футбол клубтары